Erik Mortensen (S), 2002-03-14:
Jeg kan sige, at Socialdemokratiet også kan støtte forslaget.
Det er jo i og for sig ikke så mærkeligt, for det er sådan set vores eget forslag.
Indførelse af IOK er sådan noget svært noget at sige, »individuelt omsættelige kvoter«, for sådan hedder det jo ikke på rigtig dansk, på vores dansk.
Der hedder det indførelse af IOK, men der betyder det »individuelt overdragelige kvoter«, og det er jo noget ganske andet.
Samtidig mener jeg også, at det, vi er i gang med nu her, vel nok er skelsættende i dansk lovgivning om fiskeriet.
Jeg tror aldrig, at vi nogen sinde har lavet en lov, der kan få en så afgørende og næsten revolutionerende betydning for fiskeriet, som det, vi er i gang med her.
Derfor skal vi også være yderst opmærksomme med hensyn til udformningen af den bekendtgørelse, som jo skal udmønte det her lovforslag.
Lovforslaget i sig selv er jo kun en rammelov, og alle intentionerne er jo udtrykt, som også den tidligere ordfører sagde, her i den vedtagelse, vi havde sidste år, nemlig vedtagelse nr. V 117 i forlængelse af forespørgslen om dansk fiskeri. Derfor skal vi sikre os, som der også står i lovforslaget, at de berørte parter får mulighed for at få deres synspunkter tilgodeset.
Det kunne være, hvis det er praktisk muligt, at skabe gennemsigtighed i prisdannelsen på fangsterne.
Det er noget af det, som har været meget centralt for i hvert fald, skal vi sige lønmodtagerdelen i fiskeriet.
Det er jo et spørgsmål, som ikke sådan entydigt kan klares, men det kunne meget vel være et spørgsmål, der kunne indgå i den videre diskussion med de berørte parter.
Det er jo i meget høj grad et spørgsmål om netop at fremme sildefangsterne til konsum frem for til industribrug.
Det vil jo i sig selv sikre en højere pris på sildene, og det vil også give større beskæftigelse end i dag. Vi siger også ja, fordi vi tror på nødvendigheden af, at de skibe, der skal indgå i fiskeriet her, får en størrelse, der er rigtig, og at de rummer de rigtige faciliteter for at sikre den kvalitet af sildefangsterne, som er nødvendig.
Det vil så betyde for de typer fartøjer, vi taler om
at vi har set det sidst ankomne skib i Hirtshals, en nottrawler til ca. 100 mio. kr. Og hvis det skal kunne lade sig gøre, er der jo altså en mulighed for her, at man kan samle en passende kvote, der vil gøre det realistisk at forrente en sådan investering.
Men det skulle jo også samtidig være startskuddet til en fornyelse af flåden, idet vi jo har op imod 70 trawlere, der har silderationer i dag.
Men igen vil jeg sige, at det, der er mest afgørende, nok er at få præciseret, at det her er en dansk model med loft over, hvor stor kvoteandel den enkelte kan forvalte, hvem der kan have kvoten, og at der er en tidsbegrænsning.
Det betyder, at man ikke kan købe en kvote til evig arv og eje.
Det tror jeg er utrolig vigtigt at få slået fast.
Også at der stilles betingelser netop til, at den landede fisk skal være konsum, så vi dermed får en forhøjelse af kvaliteten og dermed også en fornyelse i flåden. Derfor er det også nødvendigt, føler vi i Socialdemokratiet, at ministeren tager initiativ til at bringe de berørte interessegrupper sammen til drøftelse af indholdet af bekendtgørelsen.
Høringssvarene til lovforslaget viser jo med stor tydelighed, at det i hvert fald ikke er alle, der føler, at det er sket på nuværende tidspunkt.
Derfor skal vi gøre det her, fordi det er nødvendigt, føler vi, for dansk fiskeri, og vi skal gøre det, fordi det er en dansk model, så vi undgår de tilstande, som vi har set på New Zealand og Island.
Så kan jeg se, inden den røde lampe lyser, at man jo godt kunne spørge: Det her er jo møntet på det, man kalder det pelagiske fiskeri, altså stimefisk, som sild jo er, og så kunne det jo egentlig være rart at høre, hvorfor Venstre i sin tid fjernede makrellen i den her sammenhæng.
Det kunne jo egentlig være ret oplagt, og jeg ved selvfølgelig, at de skibe, som driver det her fiskeri, føler, at det egentlig var en mærkelig udgang, vi fik på debatten dengang.
Det var kun silden, der var med, men makrel er jo lige så aktuel i den her sammenhæng.
Den kunne jo selvfølgelig også med den forvaltningsregel, vi nu laver, have indgået i en samlet ordning.